IFR Asia ยกธนาคารกรุงเทพให้บริการหุ้นกู้ดีเด่นประจำปี 2009
โพสต์ทูเดย์-ธนาคารกรุงเทพ ได้รับการยกย่องจาก &#8216;IFR Asia&#8217; มอบรางวัลในฐานะ &#8216; Thailand Bond House of the Year 2009&#8217; จากการสร้างมาตรฐานและนวัตกรรมใหม่ให้กับตลาดตราสารหนี้ในประเทศไทย ท่ามกลางภาวะผันผวนของตลาดในรอบปีที่ผ่านมา
11 ม.ค. 2553

โพสต์ทูเดย์-ธนาคารกรุงเทพ ได้รับการยกย่องจาก ‘IFR Asia’ มอบรางวัลในฐานะ ‘ Thailand Bond House of the Year 2009’ จากการสร้างมาตรฐานและนวัตกรรมใหม่ให้กับตลาดตราสารหนี้ในประเทศไทย ท่ามกลางภาวะผันผวนของตลาดในรอบปีที่ผ่านมา
นายสุรพันธ์ ปูรณคุปต์ ผู้จัดการ ฝ่ายทุนธนกิจ ธนาคารกรุงเทพ เปิดเผยว่า ธนาคารกรุงเทพ ได้รับการยกย่องจาก IFR Asia นิตยสารด้านการเงินชั้นนำในภูมิภาคเอเชีย ในฐานะสถาบันการเงินผู้ให้บริการหุ้นกู้ดีเด่นของประเทศไทย ประจำปี 2009 หรือ ‘Thailand Bond House of the Year 2009’ โดยธนาคารกรุงเทพนับเป็นสถาบันการเงินไทยแห่งแรกที่ได้รับรางวัลระดับภูมิภาคในครั้งนี้
‘นับเป็นปีแรกที่นิตยสาร IFR Asia ได้เพิ่มประเภทรางวัล ‘Thailand Bond House of the Year’ ที่มอบให้แก่ผู้ให้บริการด้านหุ้นกู้ในประเทศไทย โดยพิจารณาจากสถาบันการเงินที่ทำการพัฒนา และสามารถปรับองค์กรให้เข้ากับสภาวะตลาดที่ผันผวนได้ดี รวมทั้งสามารถสร้างมาตรฐานและนวัตกรรมใหม่ให้แก่ตลาดตราสารหนี้  ซึ่งเกณฑ์ในการพิจารณารางวัล  ไม่เพียงแต่พิจารณาเฉพาะมูลค่าหุ้นกู้ที่ออกในแต่ละครั้งเท่านั้น   แต่ยังพิจารณาถึงโครงสร้างหุ้นกู้ที่นำเสนอว่าสอดคล้องกับความต้องการของผู้ออก  และผู้ลงทุนที่หลากหลายหรือไม่อีกด้วย’ 
ด้านนิตยสาร IFR Asia ฉบับที่ 630 เดือนธันวาคม 2552 เปิดเผยในรายละเอียดว่า ท่ามกลางการเปลี่ยนแปลงครั้งสำคัญของตลาดหุ้นกู้ไทย ปี 2009 นับเป็นปีที่มีมูลค่าหุ้นกู้ออกจำหน่ายสูงเป็นประวัติการณ์เมื่อเปรียบเทียบกับปี 2008 ประกอบกับสภาวะอัตราดอกเบี้ยที่ต่ำ  ส่งผลให้ผู้ลงทุนรายย่อยกลายเป็นแรงขับเคลื่อนหลักให้ตลาดหุ้นกู้ไทยเติบโตในปี 2009 โดยมูลค่าหุ้นกู้ที่ออกจนถึงกลางเดือนพฤศจิกายนที่ผ่านมา มีจำนวนรวมทั้งสิ้น 304,400 ล้านบาท จาก 198,300 ล้านบาทในปี 2008 โดยธนาคารกรุงเทพนับเป็นสถาบันการเงินที่มีความโดดเด่นด้วยผลงานการสร้างสรรค์หุ้นกู้ และได้อาศัยจุดแข็งของฐานลูกค้ารายย่อยที่กว้างขวาง เข้ามามีบทบาทอย่างมากในการเป็นผู้ร่วมงานหลักที่สร้างผลงานดีเด่นในธุรกรรมสำคัญๆ ของบริษัทระดับแนวหน้าของไทย ทั้งนี้สามารถจัดจำหน่ายหุ้นกู้ได้ถึง 48,600 ล้านบาท จากหุ้นกู้ 21 ชุด 
ทั้งนี้ ช่วง 3 ปีที่ผ่านมา ธนาคารกรุงเทพเพิ่มส่วนแบ่งการตลาดจาก 10.2% ในปี 2007 มาเป็น 15.8% ในปี 2009 ซึ่งผลงานที่ทำให้ธนาคารกรุงเทพมีความโดดเด่นจากคู่แข่งรายอื่นๆ คือ การจัดจำหน่ายหุ้นกู้หลากหลายรุ่น ให้แก่ผู้ประกอบการรถไฟฟ้า บริษัท ระบบขนส่งมวลชนกรุงเทพ หรือ BTS มูลค่า 1.2 หมื่นล้านบาท ซึ่งมีโครงสร้างหุ้นกู้ที่แปลกใหม่และได้รับการตอบรับเป็นอย่างดีจากผู้ลงทุน ทั้งยังเป็นการเสนอขายหุ้นกู้ให้กับบริษัทที่ไม่ได้จดทะเบียนในตลาดหลักทรัพย์ที่มีมูลค่ามากที่สุดในประเทศไทย นอกจากนี้ธนาคารกรุงเทพยังมีส่วนสำคัญในการจัดจำหน่ายหุ้นกู้เด่นๆ ของปี 2009 อาทิ หุ้นกู้ของบริษัท ปตท. บริษัท โตโยต้าลีสซิ่ง (ประเทศไทย) บริษัท ปูนซิเมนต์ไทย บริษัท ปตท. สำรวจและผลิตปิโตรเลียม เป็นต้น 
‘ธนาคารมีความภาคภูมิใจที่มีส่วนร่วมในการพัฒนาตลาดหุ้นกู้ในประเทศไทย ด้วยการสร้างสรรค์หุ้นกู้ที่มีคุณภาพนำเสนอต่อนักลงทุน โดยคำนึงถึงประโยชน์และความเป็นธรรมของผู้เกี่ยวข้อง ทั้งฝ่ายผู้ออกและฝ่ายผู้ลงทุน อีกทั้งยังภูมิใจที่องค์กรชั้นนำของประเทศได้มอบความไว้วางใจให้ธนาคารเป็นผู้จัดการการจัดจำหน่ายหุ้นกู้ที่ได้รับรางวัลในครั้งนี้’ นายสุรพันธ์ กล่าว